

**ข้อบังคับมหาวิทยาลัยธรรมศาสตร์**

**ว่าด้วยการประกันคุณภาพ พ.ศ. ๒๕๖๔**

\_\_\_\_\_\_\_\_\_\_\_\_\_\_\_\_\_\_\_

โดยที่เป็นการสมควรให้มีข้อบังคับมหาวิทยาลัยธรรมศาสตร์ว่าด้วยการประกันคุณภาพ   
เพื่อพัฒนาคุณภาพและมาตรฐานการศึกษาของมหาวิทยาลัย

อาศัยอำนาจตามความในมาตรา ๒๓ และมาตรา ๕๔ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบมาตรา ๖๒ วรรคหนึ่ง แห่งพระราชบัญญัติการอุดมศึกษา   
พ.ศ. ๒๕๖๒ และโดยมติสภามหาวิทยาลัยในการประชุมครั้งที่ ๑๒ /๒๕๖๓ เมื่อวันที่ ๑๙ ตุลาคม พ.ศ. ๒๕๖๓ และในการประชุมครั้งที่ ๑/๒๕๖๔ เมื่อวันที่ ๒๕ มกราคม ๒๕๖๔ เห็นชอบให้ออกข้อบังคับไว้ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการประกันคุณภาพ   
พ.ศ. ๒๕๖๔”

**ข้อ ๒** ข้อบังคับนี้ให้ใช้บังคับนับถัดจากวันประกาศเป็นต้นไป

**ข้อ ๓** ในข้อบังคับนี้

“สภามหาวิทยาลัย” หมายความว่า สภามหาวิทยาลัยธรรมศาสตร์

“มหาวิทยาลัย” หมายความว่า มหาวิทยาลัยธรรมศาสตร์

“อธิการบดี” หมายความว่า อธิการบดีมหาวิทยาลัยธรรมศาสตร์

“ส่วนงาน” หมายความว่า คณะ วิทยาลัย สถาบัน สำนักงาน และส่วนงานที่เรียกชื่ออย่างอื่นที่มีฐานะเทียบเท่าคณะ วิทยาลัย สถาบัน สำนักงาน

“หัวหน้าส่วนงาน” หมายความว่า คณบดี ผู้อำนวยการสถาบัน ผู้อำนวยการสำนักงาน   
หรือหัวหน้าส่วนงานที่เรียกชื่ออย่างอื่นที่มีฐานะเทียบเท่าคณบดี ผู้อำนวยการสถาบัน หรือผู้อำนวยการสำนักงาน

“ระบบการประกันคุณภาพการศึกษา” หมายความว่า ระบบและกลไกที่มีการกำหนดขั้นตอน  
การปฏิบัติงานอย่างชัดเจนในการควบคุม ติดตาม ตรวจสอบ และการประเมินการดำเนินงานของมหาวิทยาลัย  
และส่วนงาน โดยครอบคลุมถึงปัจจัยนำเข้า กระบวนการ ผลผลิตและผลลัพธ์

**ข้อ ๔** การประกันคุณภาพการศึกษา เป็นการควบคุม ติดตาม ตรวจสอบ และประเมิน  
การดำเนินงานของมหาวิทยาลัยและส่วนงาน โดยให้ครอบคลุมทั้งปัจจัยนำเข้า กระบวนการและผลผลิต

หรือผลลัพธ์อย่างสมดุล ตามภารกิจหลักด้านการผลิตบัณฑิต การวิจัย การให้บริการทางวิชาการ การทะนุบำรุงศิลปะและวัฒนธรรม รวมทั้งการบริหารจัดการและการสนับสนุนด้านอื่น ๆ เพื่อพัฒนาคุณภาพและมาตรฐานการศึกษาของมหาวิทยาลัยและส่วนงาน

**ข้อ ๕** ระบบการประกันคุณภาพการศึกษาของมหาวิทยาลัย ประกอบด้วย

(๑) ระบบการประกันคุณภาพการศึกษาภายใน เป็นการประกันคุณภาพการศึกษา   
ในระดับมหาวิทยาลัย ส่วนงาน และหลักสูตรตามมาตรฐาน หลักเกณฑ์ และวิธีการที่มหาวิทยาลัยกำหนดตามข้อเสนอแนะของคณะกรรมการประกันคุณภาพการศึกษา

(๒) ระบบการประเมินคุณภาพการศึกษาภายนอก เป็นการจัดให้มีการประเมินคุณภาพการศึกษาของมหาวิทยาลัย โดยหน่วยงานต่างประเทศที่ได้รับการยอมรับอย่างกว้างขวาง หรืออาจประเมินคุณภาพการศึกษาโดยหน่วยงานของรัฐ หน่วยงานภาคเอกชน หรือหน่วยงานในต่างประเทศที่คณะกรรมการมาตรฐานอุดมศึกษาประกาศกำหนด

**ข้อ ๖** ระบบการประกันคุณภาพการศึกษาภายในของมหาวิทยาลัยต้องสอดคล้องกับมาตรฐานการอุดมศึกษา มาตรฐานวิชาชีพ และระบบประกันคุณภาพการศึกษาภายนอก

ให้มีการประเมินประสิทธิผลของระบบประกันคุณภาพการศึกษาภายในของมหาวิทยาลัย  
ทุกสามปีหรือมีการเปลี่ยนแปลงของกฎหมาย ข้อบังคับ ระเบียบ มาตรฐาน ข้อกำหนด หรือนโยบายการประกันคุณภาพการศึกษา

**ข้อ ๗** ให้อธิการบดีและหัวหน้าส่วนงานต้องดำเนินการให้มีระบบและกลไกการประกันคุณภาพการศึกษาที่ครอบคลุมพันธกิจ เชื่อมโยงกัน สอดคล้องกับยุทธศาสตร์ มาตรฐานการศึกษาชาติ มาตรฐานวิชาชีพ มาตรฐานการศึกษาของมหาวิทยาลัย และมาตรฐานอื่นของหน่วยงานภายนอกที่เกี่ยวข้องกับมหาวิทยาลัย

**ข้อ ๘** ให้อธิการบดีและหัวหน้าส่วนงานรับผิดชอบต่อผลลัพธ์ของระบบและกลไกการประกัน คุณภาพการศึกษาภายในและภายนอก ตามระบบประกันคุณภาพการศึกษาที่สภามหาวิทยาลัยให้ความเห็นชอบ

**ข้อ ๙** ให้อธิการบดีและหัวหน้าส่วนงานสร้างความตระหนักในการดำเนินงานตามนโยบายคุณภาพ และสร้างการมีส่วนร่วมของบุคลากรทุกระดับในการดำเนินงานตามนโยบายคุณภาพ

**ข้อ ๑๐** ให้อธิการบดีและหัวหน้าส่วนงานร่วมมือประสานงานกันในการออกแบบระบบ  
ประกันคุณภาพภายในทุกระดับที่สอดคล้องและเชื่อมโยงกับระบบการนำองค์กร ระบบบริหารงาน ระบบบริหารทรัพยากรและระบบการวัดผลองค์กร และระบบงานสำคัญอื่นของมหาวิทยาลัย

**ข้อ ๑๑** ให้มีคณะกรรมการประกันคุณภาพการศึกษาระดับมหาวิทยาลัย ประกอบด้วย

(๑) อธิการบดีเป็นประธานกรรมการ

(๒) กรรมการที่เป็นรองอธิการบดีที่อธิการบดีมอบหมาย จำนวนไม่เกิน ๒ คน

(๓) กรรมการที่แต่งตั้งจากหัวหน้าส่วนงานในสาขาวิชาสังคมศาสตร์ มนุษย์ศาสตร์ วิทยาศาสตร์ และเทคโนโลยี และวิทยาศาสตร์สุขภาพ สาขาละ ๑ คน โดยได้รับเลือกจากคณะกรรมการบริหารมหาวิทยาลัย

(๔) กรรมการที่แต่งตั้งจากผู้ทรงคุณวุฒิ จำนวน ๓ คน

(๕) รองอธิการบดีหรือผู้ช่วยอธิการบดีที่อธิการบดีมอบหมายให้รับผิดชอบงานด้านการประกันคุณภาพการศึกษาเป็นกรรมการและเลขานุการ และอาจแต่งตั้งผู้ปฏิบัติงานในมหาวิทยาลัยอีกไม่เกิน ๒ คน   
ให้เป็นผู้ช่วยเลขานุการได้

กรรมการตาม (๓) และ (๔) ให้มีวาระการดำรงตำแหน่งคราวละสี่ปี และเมื่อพ้นจากตำแหน่งแล้ว อาจได้รับการแต่งตั้งอีกก็ได้ โดยวาระแรกเริ่มเมื่อครบสองปี ให้กรรมการออกจากตำแหน่งเป็นจำนวนกึ่งหนึ่ง  
โดยวิธีจับสลาก และให้ถือว่าการออกจากตำแหน่งโดยการจับสลากเป็นการออกตามวาระตาม (๓) และ (๔)

**ข้อ ๑๒** ให้คณะกรรมการประกันคุณภาพการศึกษาระดับมหาวิทยาลัย มีอำนาจหน้าที่ดังนี้

(๑) กำหนดนโยบายและเป้าหมายการประกันคุณภาพที่บูรณาการ เพื่อให้บรรลุวัตถุประสงค์   
และปณิธานของมหาวิทยาลัยตามมาตรา ๗ และหลักการบริหารมหาวิทยาลัยตามมาตรา ๘

(๒) กำหนดมาตรฐาน หลักเกณฑ์และวิธีการการประกันคุณภาพการศึกษา

(๓) ให้ความเห็นชอบแผนพัฒนาคุณภาพการศึกษาของมหาวิทยาลัยและส่วนงาน และรายงานเสนอขอความเห็นชอบต่อสภามหาวิทยาลัย

(๔) สนับสนุน ส่งเสริม กำกับดูแล และติดตามความก้าวหน้า การดำเนินการตามแผนพัฒนาคุณภาพการศึกษาของมหาวิทยาลัย

(๕) ส่งเสริมให้มีการใช้เทคโนโลยีสารสนเทศเพื่อการพัฒนามหาวิทยาลัย

(๖) สนับสนุนส่งเสริมการตรวจประเมินคุณภาพภายในของส่วนงานและมหาวิทยาลัย

(๗) สนับสนุนส่งเสริมการตรวจประเมินคุณภาพจากหน่วยงานภายนอก รวมถึงส่งเสริม สนับสนุนในการร่วมหรือดำเนินกิจกรรมกับหน่วยงานภายนอกเพื่อพัฒนาคุณภาพและยกระดับคุณภาพการศึกษา  
ของมหาวิทยาลัย

(๘) แต่งตั้งคณะอนุกรรมการ หรือคณะทำงานเพื่อดำเนินการที่เกี่ยวข้องกับอำนาจหน้าที่  
ของคณะกรรมการ

**ข้อ ๑๓** ในส่วนงานให้มีคณะกรรมการประกันคุณภาพการศึกษาระดับส่วนงาน ประกอบด้วย (๑) หัวหน้าส่วนงานเป็นประธาน

(๒) กรรมการที่แต่งตั้งจากรองหัวหน้าส่วนงานหรือหัวหน้าภาควิชา จำนวนไม่เกิน ๕ คน

(๓) กรรมการที่หัวหน้าส่วนงานแต่งตั้งจากผู้ที่ปฏิบัติงานของมหาวิทยาลัยในสังกัดส่วนงานที่มาจากสายวิชาการ จำนวน ๑ คน และจากสายสนับสนุนวิชาการ จำนวน ๑ คน

(๔) รองหัวหน้าส่วนงานที่รับผิดชอบงานด้านประกันคุณภาพการศึกษาเป็นกรรมการ  
และเลขานุการ และอาจแต่งตั้งผู้ปฏิบัติงานในมหาวิทยาลัยอีกไม่เกิน ๒ คน ให้เป็นผู้ช่วยเลขานุการได้

ให้กรรมการตาม (๒) และ (๓) ให้มีวาระการดำรงตำแหน่งคราวละสี่ปี และเมื่อพ้นจากตำแหน่งแล้วอาจได้รับการแต่งตั้งอีกก็ได้ โดยวาระแรกเริ่มเมื่อครบสองปี ให้กรรมการออกจากตำแหน่งเป็นจำนวนกึ่งหนึ่งโดยวิธีจับสลาก และให้ถือว่าการออกจากตำแหน่งโดยการจับสลากเป็นการออกตามวาระตาม (๒) และ (๓)

**ข้อ ๑๔** คณะกรรมการประกันคุณภาพการศึกษาระดับส่วนงาน มีอำนาจหน้าที่

(๑) จัดทำแผนพัฒนาคุณภาพการศึกษาของส่วนงานเสนอต่อคณะกรรมการประจำส่วนงาน  
เพื่อขออนุมัติและรายงานเสนอต่อคณะกรรมการประกันคุณภาพการศึกษาของมหาวิทยาลัย

(๒) สนับสนุน ส่งเสริม กำกับดูแล และติดตามความก้าวหน้า การดำเนินการตามแผนพัฒนาคุณภาพการศึกษาของส่วนงาน

**ข้อ ๑๕** การจัดทำแผนพัฒนาคุณภาพการศึกษาของมหาวิทยาลัยหรือส่วนงาน ให้เป็นไปตามหลักเกณฑ์ที่คณะกรรมการประกันคุณภาพการศึกษากำหนด

แผนพัฒนาคุณภาพการศึกษาที่เกี่ยวข้องกับการบริหารหลักสูตร พัฒนาหลักสูตร การกำกับดูแล และการประกันคุณภาพหลักสูตรให้ดำเนินการตามหลักเกณฑ์ที่คณะกรรมการนโยบายวิชาการของมหาวิทยาลัยกำหนด

**ข้อ ๑๖** ให้มีการประเมินคุณภาพการศึกษาทั้งของมหาวิทยาลัยและส่วนงานและรายงานผล  
การประเมินต่อคณะกรรมการประกันคุณภาพการศึกษาปีการศึกษาละหนึ่งครั้ง หรือเป็นไปตามหลักเกณฑ์  
ที่สภามหาวิทยาลัยกำหนด

ให้มีการรายงานผลการดำเนินงานตามตัวชี้วัดการประกันคุณภาพของมหาวิทยาลัยและส่วนงานต่อคณะกรรมการประกันคุณภาพการศึกษาปีละสองครั้ง

ให้คณะกรรมการประกันคุณภาพการศึกษารายงานผลการประเมินของมหาวิทยาลัย  
ต่อสภามหาวิทยาลัยปีการศึกษาละหนึ่งครั้ง

**ข้อ ๑๗** ให้นำผลการประเมินคุณภาพการศึกษาของมหาวิทยาลัยหรือส่วนงานมาเป็นส่วนหนึ่ง  
ในการประเมินผลการปฏิบัติหน้าที่ของอธิการบดีหรือหัวหน้าส่วนงานแล้วแต่กรณี หรือเป็นไปตามหลักเกณฑ์ที่  
สภามหาวิทยาลัยกำหนด

**ข้อ ๑๘** การปฏิบัติหน้าที่เกี่ยวกับการประกันคุณภาพการศึกษาของมหาวิทยาลัยหรือส่วนงาน  
ถือเป็นภาระงานที่ผู้บังคับบัญชาของผู้ที่ได้รับมอบหมายให้ปฏิบัติหน้าที่ต้องนำไปประกอบการพิจารณาประเมินผลการปฏิบัติงาน หรือเป็นไปตามหลักเกณฑ์ที่สภามหาวิทยาลัยกำหนด

**ข้อ ๑๗** ให้อธิการบดีรักษาการตามข้อบังคับนี้ และให้มีอำนาจในการออกประกาศมหาวิทยาลัยเพื่อดำเนินการให้เป็นไปตามข้อบังคับนี้

ประกาศ ณ วันที่ ๒๔ มีนาคม พ.ศ. ๒๕๖๔

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย